ΓΡΑΠΤΗ ΕΡΩΤΗΣΗ E-0956/97 υποβολή: Gianni Tamino (V) προς την Επιτροπή (13 Μαρτίου 1997)

Θέμα: Πρόγραμμα EULEP και διεξαγωγή πειραμάτων με ζώα

Τον Ιούνιο του 1993 ο Οργανισμός ΕΝΕΑ (Εθνικός Οργανισμός Έρευνας και Ανάπτυξης της Πυρηνικής Ενέργειας και των Εναλλακτικών Πηγών Ενέργειας) ανακοίνωσε στους αρμόδιους φορείς, με βάση την ιταλική νομοθεσία σχετικά με τη διεξαγωγή πειραμάτων σε ζώα, ότι διεξάγει στο C.R.E. (Εθνικό Κέντρο Ερευνών) του Casaccia-Roma πείραμα σε 500 ποντικούς, προκειμένου να μελετήσει τις συνέπειες των μικρών δόσεων ιονιζουσών ακτινοβολιών, στο πλαίσιο του ευρωπαϊκού προγράμματος EULEP, που χρηματοδοτείται από τη Επιτροπή.

Είναι ενήμερη η Επιτροπή για τα πειράματα αυτά; Ποιο είναι το ποσόν της οικονομικής ενίσχυσης και ποια είναι τα καινοτόμα αποτελέσματα που έχουν επιτευχθεί; Έχει υπόψη της το γεγονός ότι τα πειράματα, με ακτινοβόληση των ζώων με δέσμη νετρονίων σχάσεως, πραγματοποιούνται χωρίς τη χρήση αναισθησίας και χωρίς να ζητηθεί η άδεια εξαίρεσης που απαιτείται από την ιταλική νομοθεσία και, χωρίς επίσης - κατά την ημερομηνία της ανακοίνωσης - το εργαστήριο να έχει λάβει την αναγκαία άδεια από το ιταλικό Υπουργείο Υγείας;

Απάντηση της κ. Cressson εξ ονόματος της Επιτροπής (24 Απριλίου 1997)

Η Επιτροπή ενίσχυσε την ευρωπαϊκή ομάδα έρευνας των όψιμων αποτελεσμάτων (EULEP) μέσω του προγράμματος για την ασφάλεια της πυρηνικής σχάσης το 1993 προκειμένου να προσφέρει κίνητρα για την ανταλλαγή γνώσεων μεταξύ ερευνητών που μελετούν τις όψιμες επιπτώσεις της ιοντίζουσας ακτινοβολίας. Το 1993 ενισχύθηκε ερευνητική ομάδα της Ευρωπαϊκής Υπηρεσίας Πυρηνικής Ενέργειας (ΕΝΕΑ), ως ένας από τους εταίρους που συμμετείχαν σε πολυεθνή σύμβαση για τη μελέτη της καρκινογένεσης από χαμηλές δόσεις ακτινοβόλησης ποντικών με νετρόνια. Το πειραματικό εργαστήριο ΕΝΕΑ χρηματοδοτήθηκε με 80.000 ECU για χρονικό διάστημα 21 μηνών.

Τα αποτελέσματα από μελέτες σε ζώα συμβάλλουν στην αξιολόγηση των κινδύνων για τον άνθρωπο από την έκθεση σε ακτινοβόληση με νετρόνια, θέμα για το οποίο είναι ελάχιστες οι επιδημιολογικές πληροφορίες. Η επιστημονική αξιολόγηση των κινδύνων αποτελεί τη βάση για την προπαρασκευή της κοινοτικής νομοθεσίας, όπως π.χ. της οδηγίας της Επιτροπής με την οποία θεσπίζονται οι βασικοί κανόνες ασφάλειας για την προστασία του πληθυσμού των εργαζομένων από τους κινδύνους που προκύπτουν από τις ιοντίζουσες ακτινοβολίες ((Έγγρ. COM(90) 328. )).

Οι ιοντίζουσες ακτινοβολίες δεν είναι δυνατό να γίνουν αισθητές με καμία από τις φυσικές αισθήσεις. Κατά συνέπεια, οι ποντικοί δεν θα αισθάνονταν την ακτινοβόληση με δέσμες νετρονίων και δεν χρειαζόταν, ως εκ τούτου, η νάρκωσή τους. Μετά την έκθεση τα ζώα παρακολουθούνται μέχρι το φυσικό τους θάνατο.

Η Επιτροπή αναμένει από τους συμβασιούχους ότι εκτελούν την έρευνα στο πλαίσιο των σχετικών νομικών και δεοντολογικών περιορισμών, αλλά κατά κανόνα δεν είναι ενήμερη επί ειδικών καταστάσεων. Η ερευνητική ομάδα της ΕΝΕΑ ζήτησε την άδεια να εκτελέσει τα πειράματα στις 2 Ιουνίου 1993, κατόπιν προσωρινής ερμηνευτικής εγκυκλίου από το ιταλικό Υπουργείο Υγείας, που εκδόθηκε τον Απρίλιο του 1993. Η τελική εγκύκλιος εκδόθηκε από το ιταλικό Υπουργείο στις 22 Απριλίου 1994. Η ερευνητική ομάδα εξακολουθεί να συμμορφώνεται προς τις απαιτήσεις του ιταλικού Υπουργείου Υγείας, όπως αυτές εξελίχθηκαν κατά τα πρόσφατα έτη.